P9_TA(2022)0030

Έκθεση εφαρμογής για την καλή διαβίωση των εκτρεφόμενων ζώων

Ψήφισμα του Ευρωπαϊκού Κοινοβουλίου της 16ης Φεβρουαρίου 2022 σχετικά με την έκθεση εφαρμογής για την καλή διαβίωση των εκτρεφόμενων ζώων (2020/2085(INI))

(2022/C 342/06)

Το Ευρωπαϊκό Κοινοβούλιο,

— έχοντας υπόψη το άρθρο 13 της Συνθήκης για τη λειτουργία της Ευρωπαϊκής Ένωσης (ΣΛΕΕ), σύμφωνα με το οποίο «η Ένωση και τα κράτη μέλη λαμβάνουν πλήρως υπόψη τους τις απαιτήσεις καλής διαβίωσης των ζώων ως ευαίσθητων όντων τηρώντας ταυτοχρόνως τις νομοθετικές ή διοικητικές διατάξεις και τα έθιμα των κρατών μελών που αφορούν ιδίως τα θρησκευτικά τυπικά, τις πολιτιστικές παραδόσεις και την κατά τόπους πολιτιστική κληρονομιά»,

— έχοντας υπόψη τη μελέτη που εκπόνησε το Θεματικό Τμήμα Δικαιωμάτων των Πολιτών και Συνταγματικών Υποθέσεων της Γενικής Διεύθυνσης Εσωτερικών Πολιτικών τον Νοέμβριο του 2020, με τίτλο «End the cage age: Looking for alternatives» (Τέλος στα κλουβιά: αναζητώντας εναλλακτικές), το ψήφισμά του της 10ης Ιουνίου 2021 σχετικά με την Ευρωπαϊκή Πρωτοβουλία Πολιτών «Τέλος στα Κλουβιά» (1) και την ανακοίνωση της Επιτροπής της 30ής Ιουνίου 2021 σχετικά με την Ευρωπαϊκή Πρωτοβουλία Πολιτών «End the Cage Age» («Τέλος στα κλουβιά») (C(2021)4747),

— έχοντας υπόψη την οδηγία 98/58/ΕΚ του Συμβουλίου, της 20ής Ιουλίου 1998, σχετικά με την προστασία των ζώων στα εκτροφεία (2) (η γενική οδηγία),

— έχοντας υπόψη την οδηγία 1999/74/ΕΚ του Συμβουλίου της 19ης Ιουλίου 1999 περί των στοιχειωδών απαιτήσεων για την προστασία των ωοπαραγωγών ορνίθων (3),

— έχοντας υπόψη την οδηγία 2007/43/ΕΚ του Συμβουλίου, της 28ης Ιουνίου 2007, σχετικά με τον καθορισμό ελάχιστων κανόνων για την προστασία των κοτόπουλων που εκτρέφονται για την παραγωγή κρέατος (4),

— έχοντας υπόψη την οδηγία 2008/119/ΕΚ του Συμβουλίου, της 18ης Δεκεμβρίου 2008, για τη θέσπιση στοιχειωδών κανόνων για την προστασία των μόσχων (5),

— έχοντας υπόψη την οδηγία 2008/120/ΕΚ του Συμβουλίου, της 18ης Δεκεμβρίου 2008, για τους στοιχειώδεις κανόνες για την προστασία των χοίρων (6),

— έχοντας υπόψη το ερευνητικό έγγραφο της Υπηρεσίας Έρευνας του Ευρωπαϊκού Κοινοβουλίου, του Ιουνίου του 2021, με τίτλο «Implementation of EU legislation on “on-farm” animal welfare: potential EU added value from the introduction of animal welfare labelling requirements at EU level» (Εφαρμογή της ενωσιακής νομοθεσίας σχετικά με την καλή διαβίωση των εκτρεφόμενων ζώων: δυνητική ενωσιακή προστιθέμενη αξία από τη θέσπιση απαιτήσεων επισήμανσης της καλής διαβίωσης των ζώων σε επίπεδο ΕΕ),

— έχοντας υπόψη τη μελέτη που εκπονήθηκε για την Επιτροπή τον Οκτώβριο του 2020 η οποία συμβάλλει στην αξιολόγηση της στρατηγικής της ΕΕ για την προστασία και την καλή διαβίωση των ζώων 2012-2015,

— έχοντας υπόψη το ψήφισμά του της 14ης Μαρτίου 2017 σχετικά με τη θέσπιση στοιχειωδών κανόνων για την προστασία των εκτρεφόμενων κουνελιών (7),

— έχοντας υπόψη το ψήφισμά του της 25ης Οκτωβρίου 2018 σχετικά με την καλή μεταχείριση των ζώων, τη χρήση αντιμικροβιακών ουσιών και τις περιβαλλοντικές επιπτώσεις της βιομηχανικής εκτροφής κοτόπουλων κρεατοπαραγωγής (8),

— έχοντας υπόψη το ψήφισμά του της 9ης Ιουνίου 2021 σχετικά με τη στρατηγική της ΕΕ για τη βιοποικιλότητα με ορίζοντα το 2030: επαναφορά της φύσης στη ζωή μας (9),

— έχοντας υπόψη τα συμπεράσματα του Συμβουλίου της 16ης Δεκεμβρίου 2019 για την καλή διαβίωση των ζώων — αναπόσπαστο στοιχείο μιας βιώσιμης ζωικής παραγωγής,

— έχοντας υπόψη τα συμπεράσματα του Συμβουλίου της 7ης Δεκεμβρίου 2020 σχετικά με ενωσιακό σήμα καλής διαβίωσης των ζώων,

— έχοντας υπόψη την ειδική έκθεση αριθ. 31 της 14ης Νοεμβρίου 2018 του Ευρωπαϊκού Ελεγκτικού Συνεδρίου με θέμα «Καλή διαβίωση των ζώων στην ΕΕ: γεφυρώνοντας το χάσμα μεταξύ φιλόδοξων στόχων και υλοποίησης στην πράξη»,

— έχοντας υπόψη τον έλεγχο καταλληλότητας της νομοθεσίας της ΕΕ για την καλή διαβίωση των ζώων τον οποίο διενεργεί επί του παρόντος η Επιτροπή,

— έχοντας υπόψη τη γνωμοδότηση της Ευρωπαϊκής Επιτροπής των Περιφερειών της 5ης Δεκεμβρίου 2018 σχετικά με τη μεταρρύθμιση της κοινής γεωργικής πολιτικής (10),

— έχοντας υπόψη το Ειδικό Ευρωβαρόμετρο 505 με τίτλο «Προετοιμασία των τροφίμων μας για το μέλλον — Οι προσδοκίες των πολιτών»,

— έχοντας υπόψη τις πέντε ελευθερίες που περιγράφονται από τον Παγκόσμιο Οργανισμό για την Υγεία των Ζώων, και συγκεκριμένα την απαλλαγή από την πείνα, τον υποσιτισμό και τη δίψα, την απαλλαγή από τον φόβο και την αγωνία, την απαλλαγή από τη θερμική καταπόνηση και τη σωματική ταλαιπωρία, την απαλλαγή από τους πόνους, τους τραυματισμούς και τις ασθένειες, και την ελευθερία έκφρασης φυσιολογικής συμπεριφοράς,

— έχοντας υπόψη την ανακοίνωση της Επιτροπής, της 12ης Μαΐου 2021, με τίτλο «Στρατηγικές κατευθυντήριες γραμμές για μια πιο βιώσιμη και ανταγωνιστική υδατοκαλλιέργεια στην ΕΕ για την περίοδο 2021έως 2030» (COM(2021)0236),

— έχοντας υπόψη το άρθρο 54 του Κανονισμού του, καθώς και το άρθρο 1 παράγραφος 1 στοιχείο ε) και το παράρτημα 3 της απόφασης της Διάσκεψης των Προέδρων, της 12ης Δεκεμβρίου 2002, σχετικά με τη διαδικασία για την εξουσιοδότηση εκπόνησης εκθέσεων πρωτοβουλίας,

— έχοντας υπόψη τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

— έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A9-0296/2021),

Α. λαμβάνοντας υπόψη ότι η καλή διαβίωση των ζώων, στοιχείο σημαντικό για τους εκτροφείς μας, αποτελεί δεοντολογικό ζήτημα που καθίσταται ολοένα σημαντικότερο για τους καταναλωτές και την κοινωνία μας εν γένει· λαμβάνοντας υπόψη ότι το ενδιαφέρον των καταναλωτών για την ποιότητα των τροφίμων που αγοράζονται και την καλή διαβίωση των ζώων είναι υψηλότερο από ποτέ και ότι οι πολίτες της ΕΕ επιθυμούν να είναι σε θέση να κάνουν πιο συνειδητές επιλογές ως καταναλωτές· λαμβάνοντας υπόψη ότι η ποιότητα των τροφίμων σε σχέση με την καλή διαβίωση και την υγεία των ζώων έχει να διαδραματίσει σημαντικό ρόλο στην επίτευξη των στόχων της στρατηγικής «Από το αγρόκτημα στο πιάτο»·

Β. λαμβάνοντας υπόψη ότι το άρθρο 13 ΣΛΕΕ αναγνωρίζει ότι τα ζώα είναι ευαίσθητα όντα και ορίζει πως η Ένωση και τα κράτη μέλη της λαμβάνουν πλήρως υπόψη τις απαιτήσεις καλής διαβίωσής τους κατά τη διαμόρφωση και την εφαρμογή της γεωργικής και αλιευτικής πολιτικής της Ένωσης, τηρώντας ταυτόχρονα τα έθιμα που αφορούν τα θρησκευτικά τυπικά, τις πολιτιστικές παραδόσεις και την κατά τόπους πολιτιστική κληρονομιά στα κράτη μέλη·

Γ. λαμβάνοντας υπόψη ότι, μολονότι τα ευρωπαϊκά πρότυπα παραγωγής τροφίμων, συμπεριλαμβανομένων των κριτηρίων για την καλή διαβίωση των ζώων, συγκαταλέγονται στα υψηλότερα στον κόσμο, χρήζουν ακόμη βελτίωσης· λαμβάνοντας υπόψη ότι αρκετές χώρες και περιφέρειες έχουν λάβει περαιτέρω μέτρα προς αυτή την κατεύθυνση, όπως την απαγόρευση ορισμένων μορφών εκτροφής σε κλωβούς·

Δ. λαμβάνοντας υπόψη ότι η διασφάλιση της ομοιόμορφης διατύπωσης και εφαρμογής της νομοθεσίας για την καλή διαβίωση των ζώων και η επικαιροποίησή της σύμφωνα με τις πλέον πρόσφατες επιστημονικές γνώσεις αποτελεί προϋπόθεση για την αναβάθμιση των προτύπων καλής διαβίωσης των ζώων και την επιβολή της πλήρους συμμόρφωσης με αυτά·

Ε. λαμβάνοντας υπόψη ότι ορισμένοι Ευρωπαίοι εκτροφείς έχουν σημειώσει κάποια πρόοδο τις τελευταίες δεκαετίες, επανεξετάζοντας τις πρακτικές τους, και βελτιώνοντας και προσαρμόζοντας την εργασία τους· λαμβάνοντας υπόψη ότι εργάζονται για τη βελτίωση αυτή με την υποστήριξη συμβουλευτικών και ερευνητικών φορέων, καθώς και ορισμένων μη κυβερνητικών οργανώσεων (ΜΚΟ)· λαμβάνοντας υπόψη ότι η υιοθέτηση έξυπνων τεχνολογιών εκτροφής για την παρακολούθηση της υγείας και της καλής διαβίωσης των ζώων έχει τη δυνατότητα να βελτιώσει περαιτέρω την πρόληψη νόσων και την εφαρμογή προτύπων για την καλή διαβίωση των ζώων· λαμβάνοντας υπόψη ότι οι Ευρωπαίοι εκτροφείς είναι πρόθυμοι να συνεχίσουν να εξελίσσονται στον τομέα αυτόν, αλλά αντιμετωπίζουν τεχνικά, νομοθετικά και οικονομικά εμπόδια· λαμβάνοντας υπόψη ότι η βελτίωση της διαβίωσης των ζώων πρέπει να συνεκτιμά τις υγειονομικές πτυχές για κάθε συγκεκριμένο είδος και ότι το κόστος δεν πρέπει να επιβαρύνει μόνον τους παραγωγούς·

ΣΤ. λαμβάνοντας υπόψη ότι η βιομηχανική κτηνοτροφία διαδραματίζει εξέχοντα ρόλο στη γεωργία της ΕΕ· λαμβάνοντας υπόψη ότι σε λίγο περισσότερο από μια δεκαετία αρκετά εκατομμύρια γεωργικές εκμεταλλεύσεις, αριθμός μεγαλύτερος του ενός τρίτου όλων των γεωργικών εκμεταλλεύσεων στην Ευρώπη, η συντριπτική πλειονότητα των οποίων ήταν μικρές οικογενειακές επιχειρήσεις, έπαυσαν να υπάρχουν λόγω της αναβάθμισης και της εντατικοποίησης του γεωργικού συστήματος·

Ζ. λαμβάνοντας υπόψη ότι η οικονομική αστάθεια αναγκάζει τους κτηνοτρόφους να συνυπολογίσουν μακρές περιόδους απόσβεσης και επένδυσης, για παράδειγμα σε κτηνοτροφικά καταλύματα που αποσκοπούν στην ενίσχυση της καλής διαβίωσης των ζώων·

Η. λαμβάνοντας υπόψη ότι οι Ευρωπαίοι εκτροφείς αναλαμβάνουν επί του παρόντος περαιτέρω δράση αναφορικά με την εξέλιξη της γενετικής βελτίωσης και του χώρου στέγασης ζώων ώστε να ενισχυθεί η σύγκλιση με τις πέντε ελευθερίες του Παγκόσμιου Οργανισμού για την Υγεία των Ζώων·

Θ. λαμβάνοντας υπόψη ότι η καλή διαβίωση των ζώων συμβαδίζει με την ευημερία των εκτροφέων και των υπευθύνων των εκτροφείων, σε όλους τους οποίους θα πρέπει να διατεθούν επαρκείς πόροι και μεγαλύτερη έμπρακτη υποστήριξη σε ενωσιακό επίπεδο·

Ι. λαμβάνοντας υπόψη ότι η πανδημία COVID-19 κατέδειξε τον άμεσο σύνδεσμο μεταξύ της υγείας και της ευημερίας των ζώων και των ανθρώπων· λαμβάνοντας υπόψη ότι η καλή διαβίωση των ζώων συνδέεται επίσης με το περιβάλλον, όπως εξετάζεται με τον καλύτερο τρόπο μέσω του πλαισίου «Μία ευημερία»·

ΙΑ. λαμβάνοντας υπόψη ότι στις ευρωπαϊκές κτηνοτροφικές εκμεταλλεύσεις απασχολούνται περίπου 4 εκατομμύρια άνθρωποι (μισθωτοί και μη), με ποσοστό 80 % των οποίων να κατοικεί στα νεότερα κράτη μέλη (11)·

ΙΒ. λαμβάνοντας υπόψη ότι η ενδοενωσιακή εμπορία αλιευμάτων διαδραματίζει ουσιαστικό ρόλο στο σύνολο του εμπορίου αλιευμάτων στην ΕΕ συνολικά, έχοντας αντιπροσωπεύσει ποσοστό 86 % του συνολικού εμπορίου εντός και εκτός της ΕΕ το 2014, με συνολικό όγκο πωλήσεων ύψους 5,74 εκατομμυρίων τόνων και αξίας 20,6 δισεκατομμυρίων EUR, τον μεγαλύτερο που έχει καταγραφεί από το 2006 (12)·

ΙΓ. λαμβάνοντας υπόψη ότι η υγεία και η καλή διαβίωση των ζώων είναι βασικά στοιχεία για την εγγύηση της ασφάλειας των τροφίμων, της επισιτιστικής ασφάλειας και της δημόσιας υγείας, και τη συμβολή στα πρότυπα υψηλής ποιότητας στην ΕΕ·

ΙΔ. λαμβάνοντας υπόψη ότι το υγιές ζωικό κεφάλαιο αποτελεί βασική συνιστώσα για την επίτευξη βιώσιμης εκτροφής με χαμηλότερες εκπομπές άνθρακα·

ΙΕ. λαμβάνοντας υπόψη τις επιστημονικές και τεχνικές εξελίξεις που οδηγούν σε καλύτερη κατανόηση της ευαισθησίας, της συμπεριφοράς και της καλής διαβίωσης των ζώων·

ΙΣΤ. λαμβάνοντας υπόψη τις σημαντικές δυσκολίες που ανέκυψαν κατά τη συλλογή δεδομένων σχετικά με την εφαρμογή της νομοθεσίας για την καλή διαβίωση των εκτρεφόμενων ζώων, όσον αφορά τόσο την ποιότητα όσο και τη διαθεσιμότητα των δεδομένων αυτών, λόγω της έλλειψης απαιτήσεων παρακολούθησης και συλλογής δεδομένων για τα κράτη μέλη·

ΙΖ. λαμβάνοντας υπόψη ότι η ισχύουσα νομοθεσία είναι εν μέρει παρωχημένη και δεν συνάδει με τις γνώσεις σχετικά με τις ειδικές ανάγκες των ζώων ανάλογα με το είδος, την ηλικία, το μέγεθος και τη φυσική τους κατάσταση, καθώς και με την επιστημονική και την τεχνική πρόοδο των πρακτικών εκτροφής·

ΙΗ. λαμβάνοντας υπόψη ότι παράλληλα με τις εθνικές νομοθεσίες ισχύει το σώμα της ενωσιακής νομοθεσίας, η οποία προβλέπει έναν συνδυασμό παρεκκλίσεων, εξαιρέσεων και ασαφών απαιτήσεων ή δεν προβλέπει ειδικές διασφαλίσεις ούτε εγγυάται επίπεδα προστασίας, με αποτέλεσμα να προκαλεί μια σειρά ανεπιθύμητων πρακτικών, οι οποίες οδηγούν στον νομοθετικό κατακερματισμό και τη νομική αβεβαιότητα στην εγχώρια αγορά, ενώ επίσης θεωρείται ότι στρεβλώνουν τον ανταγωνισμό στο σύνολό τους·

ΙΘ. λαμβάνοντας υπόψη ότι η νομοθεσία για την καλή διαβίωση των ζώων της ΕΕ καθορίζει μόνο ελάχιστα πρότυπα καλής διαβίωσης ανά είδος για τους χοίρους, τις ωοπαραγωγές όρνιθες, τα κοτόπουλα κρεατοπαραγωγής και τους μόσχους, ενώ δεν υφίσταται ειδική νομοθεσία ανά είδος για οποιοδήποτε άλλο είδος που εκτρέφεται για την παραγωγής τροφής, ιδίως για τα γαλακτοπαραγωγά και τα κρεατοπαραγωγά βοοειδή άνω των έξι μηνών, τα αιγοπρόβατα και τους γεννήτορες κοτόπουλων κρεατοπαραγωγής και ωοπαραγωγών ορνίθων, τις πουλάδες, τις γαλοπούλες, τις πάπιες και τις χήνες, τα ορτύκια, τα ψάρια και τα κουνέλια· λαμβάνοντας υπόψη ότι η ενωσιακή νομοθεσία για την καλή διαβίωση των ζώων δεν περιέχει επί του παρόντος ειδικές διατάξεις ανά είδος και ηλικία που να καλύπτουν όλα τα στάδια του κύκλου παραγωγής· λαμβάνοντας υπόψη ότι πολυάριθμα εκτρεφόμενα χερσαία ζώα και εκτρεφόμενα ψάρια που ανήκουν σε διαφορετικά είδη προστατεύονται επί του παρόντος μόνον από τις γενικές διατάξεις της γενικής οδηγίας·

Κ. λαμβάνοντας υπόψη ότι, εκτός από τη νομοθεσία της ΕΕ και τους επίσημους ελέγχους, στη βελτίωση των πρακτικών εκτροφής έχουν συμβάλει και άλλες πρωτοβουλίες· λαμβάνοντας υπόψη ότι πολλά κράτη μέλη έχουν εφαρμόσει τα δικά τους πρότυπα καλής διαβίωσης των ζώων τα οποία είναι αυστηρότερα από αυτά της ΕΕ·

ΚΑ. λαμβάνοντας υπόψη ότι αφήνεται ευρύ περιθώριο διακριτικής ευχέρειας στα κράτη μέλη όσον αφορά τον τρόπο προσδιορισμού των απαιτήσεων και την αξιολόγηση της συμμόρφωσης με αυτές· λαμβάνοντας υπόψη την ποικιλομορφία των προσεγγίσεων που υιοθετούν τα κράτη μέλη όσον αφορά την κατανομή των πόρων και την ιεράρχηση των επίσημων ελέγχων·

ΚΒ. λαμβάνοντας υπόψη ότι η εφαρμογή της νομοθεσίας είναι εξαιρετικά ασυνεπής μεταξύ των κρατών μελών· λαμβάνοντας υπόψη ότι αυτό έχει οδηγήσει σε διαφορετικά επίπεδα συμμόρφωσης και ενέχει τον κίνδυνο να θέσει σε μειονεκτική θέση τους εκτροφείς που συμμορφώνονται·

ΚΓ. λαμβάνοντας υπόψη ότι, χάρη στις οδηγίες σχετικά με τους χοίρους (για τις κυοφορούσες χοιρομητέρες), τους μόσχους και τις ωοπαραγωγές όρνιθες, έχουν σημειωθεί επιθυμητές διαρθρωτικές αλλαγές στον τρόπο εκτροφής των ζώων· λαμβάνοντας υπόψη ότι, στους τομείς των αυγών, καθώς και του μοσχαρίσιου και του χοιρινού κρέατος, οι οδηγίες έχουν οδηγήσει σε σημαντικές αλλαγές στα κτίρια και στον εξοπλισμό, και έχουν συμβάλει σε ορισμένες εξελίξεις στον αριθμό και το μέγεθος των εκμεταλλεύσεων·

ΚΔ. λαμβάνοντας υπόψη ότι, σε γενικές γραμμές, διαπιστώθηκε ότι η γενική οδηγία είχε μικρότερο αντίκτυπο απ’ ό,τι οι ειδικές ανά είδος οδηγίες και περιορισμένο αποτέλεσμα όσον αφορά τη βελτίωση της διαβίωσης των ζώων, λόγω του ασαφούς χαρακτήρα των απαιτήσεών της, των ευρέων περιθωρίων ερμηνείας της και της απουσίας ειδικής προστασίας ανά είδος για τις γαλακτοπαραγωγές αγελάδες, τους γεννήτορες κοτόπουλων κρεατοπαραγωγής και ωοπαραγωγών ορνίθων, τα κουνέλια, τα πρόβατα και τις γαλοπούλες·

ΚΕ. λαμβάνοντας υπόψη ότι, λόγω της πίεσης στην παραγωγή, τα κύρια ζητήματα τα οποία σχεδιάστηκε να αντιμετωπίσει η νομοθεσία παραμένουν ευρέως διαδεδομένα, συμπεριλαμβανομένων των ακρωτηριασμών και των ασφυκτικών και αγχωτικών συνθηκών· λαμβάνοντας υπόψη ότι οι στόχοι στέγασης των χοιρομητέρων δεν επιτεύχθηκαν και η εφαρμογή της νομοθεσίας ήταν συνολικά ασυνεπής, καθώς οι εγκαταστάσεις για τη στέγαση των χοιρομητέρων εξακολουθούν να είναι υπερβολικά ασφυκτικές και στρεσογόνες, χωρίς επαρκές υλικό εμπλουτισμού·

ΚΣΤ. λαμβάνοντας υπόψη την επιτυχία της οδηγίας 1999/74/ΕΚ για τις ωοπαραγωγές όρνιθες όσον αφορά την παροχή ορθών ορισμών για τα διάφορα συστήματα παραγωγής· λαμβάνοντας, ωστόσο, υπόψη ότι η επιτυχία αυτή είναι περιορισμένη, δεδομένου του ευρέος φάσματος προσεγγίσεων που εφαρμόζουν τα κράτη μέλη όσον αφορά την εφαρμογή της και της έλλειψης σαφών, υποχρεωτικών και ολοκληρωμένων διατάξεων της οδηγίας, που έχουν οδηγήσει σε στρέβλωση του ανταγωνισμού στην ενιαία αγορά, και δεδομένου ότι η εν λόγω οδηγία έχει σημειώσει ανεπαρκή πρόοδο, δεν ανταποκρίθηκε στις πραγματικές ανάγκες των ωοπαραγωγών ορνίθων και επέφερε σταδιακά πιέσεις για αλλαγές, λόγους για τους οποίους άρχισαν να χρησιμοποιούνται περισσότερο στα επιμέρους κράτη μέλη εναλλακτικές λύσεις σε σχέση με τα συστήματα στέγασης σε κλωβούς (13)·

ΚΖ. λαμβάνοντας υπόψη ότι είναι προς όφελος τόσο των εκτροφέων όσο και των καταναλωτών να διασφαλιστούν ισότιμες συνθήκες στην εσωτερική αγορά και για τις εισαγωγές προϊόντων από τρίτες χώρες·

ΚΗ. λαμβάνοντας υπόψη ότι, αν και οι εργασιακές συνθήκες έχουν βελτιωθεί για τους εκτροφείς ωοπαραγωγών ορνίθων και τους παραγωγούς μοσχαρίσιου κρέατος, αυτό δεν ισχύει κατ’ ανάγκη για τους χοιροτρόφους·

ΚΘ. λαμβάνοντας υπόψη ότι η Επιτροπή αποφάσισε ότι θα ολοκληρώσει την εκτίμηση επιπτώσεων από την απαγόρευση της εκτροφής σε κλωβούς που θα εκπονηθεί από την Ευρωπαϊκή Αρχή για την Ασφάλεια των Τροφίμων (ΕΑΑΤ) το 2022 και την αναθεώρηση της νομοθεσίας για την καλή διαβίωση των ζώων, συμπεριλαμβανομένης της γενικής οδηγίας, έως το 2023·

Λ. λαμβάνοντας υπόψη ότι θα πρέπει να γίνει διάκριση μεταξύ, αφενός, των ατεκμηρίωτων περιπτώσεων μη συμμόρφωσης, οι οποίες τυγχάνουν υπερβολικής προσοχής, και, αφετέρου, της συντριπτικής πλειονότητας των εκτροφέων που συμμορφώνονται με τους κανόνες·

ΛΑ. λαμβάνοντας υπόψη ότι υπάρχουν διαφορές στις μεθόδους εκτροφής και στα συστήματα παραγωγής μεταξύ των κρατών μελών·

ΛΒ. λαμβάνοντας υπόψη ότι η γεωργική δημογραφία της Ευρώπης βιώνει ανησυχητική παρακμή· λαμβάνοντας υπόψη ότι η ανεπαρκής ανανέωση των γενεών θα είχε ανεπιθύμητη επίπτωση στην εφαρμογή των προτύπων καλής διαβίωσης των ζώων·

ΛΓ. λαμβάνοντας υπόψη ότι θα πρέπει να υπάρχει συνοχή, συμπληρωματικότητα και καταλληλότητα μεταξύ των γεωργικών, περιβαλλοντικών και σχετικών με το διεθνές εμπόριο στρατηγικών και των μέτρων της ΕΕ για τη διασφάλιση ίσων όρων ανταγωνισμού στην ενιαία αγορά·

ΛΔ. λαμβάνοντας υπόψη ότι η κοινή γεωργική πολιτική (ΚΓΠ) είναι ένα από τα ρυθμιστικά και χρηματοδοτικά εργαλεία που μπορούν να χρησιμοποιηθούν ως κίνητρο για τη βελτίωση της υγείας και της διαβίωσης των εκτρεφόμενων ζώων, ιδίως μέσω οικολογικών προγραμμάτων, αλλά και μέσω της στήριξης των επενδύσεων, αν και είναι απαραίτητη και άλλη χρηματοδότηση πέραν της ΚΓΠ ώστε να σημειωθεί πρόοδος προς αυτή την κατεύθυνση· λαμβάνοντας υπόψη ότι σύμφωνα με την αξιολόγηση από την Επιτροπή της πιο πρόσφατης στρατηγικής της ΕΕ για την καλή διαβίωση των ζώων, ωστόσο, τα κράτη μέλη έχουν αμελήσει την πλήρη αξιοποίηση των κονδυλίων για τους σκοπούς της καλής διαβίωσης των ζώων, ενώ εκατομμύρια ευρώ από τους πόρους αγροτικής ανάπτυξης της ΕΕ για τη βελτίωση της καλής διαβίωσης των ζώων είναι επί του παρόντος αχρησιμοποίητα ή χρησιμοποιούνται σε περιορισμένο βαθμό· λαμβάνοντας υπόψη ότι η κτηνοτροφία αποτελεί τον βασικό δικαιούχο των ενισχύσεων που παρέχονται μέσω του δεύτερου πυλώνα σε γεωργικές εκμεταλλεύσεις που βρίσκονται σε περιοχές με φυσικούς περιορισμούς, οι οποίες αποτελούν ποσοστό 50 % της ευρωπαϊκής χρησιμοποιούμενης γεωργικής έκτασης, καθώς και των γεωργοπεριβαλλοντικών μέτρων που αντισταθμίζουν το πρόσθετο κόστος το οποίο συνδέεται με τη μη ευνοϊκή θέση ή την υποχρέωση τήρησης ειδικής νομοθεσίας (14)·

ΛΕ. λαμβάνοντας υπόψη ότι θα πρέπει να δοθεί ιδιαίτερη προσοχή στη διασφάλιση της καλύτερης διαβίωσης των ζώων σε ολόκληρο τον κύκλο παραγωγής και στην προώθηση υψηλότερων προτύπων καλής διαβίωσης των ζώων τόσο στις εγχώριες όσο και στις διεθνείς αγορές, καθώς και στο να μην οδηγήσουν οι πολιτικές μας αποφάσεις σε αποδυνάμωση του τομέα της ευρωπαϊκής κτηνοτροφίας ούτε να συμβάλουν στη μείωση της παραγωγής, γεγονός που θα οδηγούσε στη μετεγκατάσταση της παραγωγής σε άλλα μέρη του κόσμου όπου οι συνθήκες και τα πρότυπα κτηνοτροφίας δεν πληρούν τις απαιτήσεις της Ευρώπης, καθώς και σε άλλα σχετικά προβλήματα που είναι επιζήμια όχι μόνο για τα πρότυπα καλής διαβίωσης των ζώων, αλλά και για τους περιβαλλοντικούς στόχους της Ευρώπης·

ΛΣΤ. λαμβάνοντας υπόψη ότι η επισήμανση μπορεί να είναι αποτελεσματική μόνο εάν βασίζεται σε επιστημονικά στοιχεία, είναι εύκολα κατανοητή στους καταναλωτές ώστε να μπορούν κάνουν μια συνειδητή επιλογή, είναι σχεδιασμένη για μια ολοκληρωμένη ενιαία αγορά, εφαρμόζεται σε όλα τα ζωικά προϊόντα και υποστηρίζεται από μια συνεκτική εμπορική πολιτική της ΕΕ που θα αποτρέπει την είσοδο στην αγορά προϊόντων που παράγονται βάσει χαμηλότερων προτύπων, και μόνο εάν δεν έχει πρόσθετες οικονομικές επιπτώσεις για τους φορείς του τομέα των τροφίμων, ιδίως για τους εκτροφείς, και είναι πραγματικά εφικτή για τους παραγωγούς μας χωρίς υπερβολικά επαχθείς δαπάνες ή περιορισμούς· λαμβάνοντας υπόψη ότι η εν λόγω επισήμανση πρέπει επίσης να συμβάλλει στη δημιουργία ανοιγμάτων στην αγορά για τους παραγωγούς· λαμβάνοντας υπόψη ότι τα πορίσματα της έρευνας και της δημόσιας διαβούλευσης δείχνουν ότι ορισμένα ενδιαφερόμενα μέρη, ιδίως επιχειρήσεις, δεν υποστηρίζουν πλήρως την πρόταση για υποχρεωτική επισήμανση· λαμβάνοντας υπόψη ότι η προαιρετική επισήμανση θα προσφέρει πλεονεκτήματα στην αγορά καθώς δεν υπάρχει διαφοροποίηση βάσει των χαρακτηριστικών της παραγωγής· λαμβάνοντας υπόψη ότι είναι ανεπαρκής η κατανόηση του αντίκτυπου που θα έχουν τα υπό μελέτη συστήματα επισήμανσης στις επιχειρήσεις τροφίμων, καθώς και στην εμπιστοσύνη των καταναλωτών και στην κατανόηση από αυτούς των πρακτικών καλής διαβίωσης των ζώων·

ΛΖ. λαμβάνοντας υπόψη ότι η χρήση τεχνολογιών ιχνηλασιμότητας DNA για τον εντοπισμό και την ανίχνευση κάθε άρρωστου ζώου ή μολυσμένου τρόφιμου έχει τη δυνατότητα να καθησυχάζει τους καταναλωτές διασφαλίζοντας την ασφάλεια τροφίμων και αποτρέποντας την απάτη στον τομέα των τροφίμων·

ΛΗ. λαμβάνοντας υπόψη ότι τα εργαλεία ενημέρωσης για τους καταναλωτές θα πρέπει να σχεδιάζονται κατά τρόπο ώστε να διατηρούνται ίσοι όροι ανταγωνισμού και εναρμονισμένη προσέγγιση, γεγονός που είναι αδύνατο επί του παρόντος λόγω του πολλαπλασιασμού των ιδιωτικών πρωτοβουλιών που χρησιμοποιούν για διάφορα πρότυπα μη προστατευόμενους όρους και ισχυρισμούς όσον αφορά την καλή διαβίωση των ζώων· λαμβάνοντας υπόψη ότι υπάρχει μια αναπτυσσόμενη αγορά στην ΕΕ για ζωικά προϊόντα από συστήματα χωρίς κλωβούς, ελεύθερης βοσκής και βιολογικής εκτροφής, καθώς και για εναλλακτικές λύσεις φυτικής προέλευσης·

ΛΘ. λαμβάνοντας υπόψη ότι η εναρμόνιση και η βελτιωμένη εφαρμογή των κανονισμών και των προτύπων πρέπει να καθοδηγούν τη νομοθετική δράση·

Μ. λαμβάνοντας υπόψη ότι η πλειονότητα των συστημάτων επισήμανσης της καλής διαβίωσης των ζώων δρομολογείται από τον ιδιωτικό τομέα, ενώ τα υπόλοιπα είναι το αποτέλεσμα συμπράξεων δημόσιου και ιδιωτικού τομέα ή, σε μικρότερο βαθμό, πρωτοβουλιών εθνικών αρμόδιων φορέων σε κάποια κράτη μέλη·

ΜΑ. λαμβάνοντας υπόψη ότι τα συστήματα καλή διαβίωσης των ζώων στην ΕΕ είναι προαιρετικά· λαμβάνοντας υπόψη ότι τα περισσότερα από αυτά περιλαμβάνουν πτυχές πέραν της καλής διαβίωσης των ζώων, όπως η ιχνηλασιμότητα, η βιωσιμότητα και η υγεία· λαμβάνοντας υπόψη ότι εμφανίζουν σημαντικές διαφοροποιήσεις όσον αφορά τη λειτουργία και τον σχεδιασμό τους·

ΜΒ. λαμβάνοντας υπόψη ότι δεν υπάρχει ομοφωνία σχετικά με την προοπτική υποχρεωτικών κανόνων για την επισήμανση της καλής διαβίωσης των ζώων, κυρίως λόγω των οικονομικών επιπλοκών που απορρέουν από την εφαρμογή τους, ιδίως για τους κτηνοτρόφους· λαμβάνοντας υπόψη ότι, ακόμη κι αν οι υποχρεωτικοί κανόνες επρόκειτο να εξομαλύνουν ορισμένες ανισορροπίες στην ευρωπαϊκή αγορά, θα είχαν δυσμενείς συνέπειες στις ιδιωτικές πρωτοβουλίες που αποσκοπούν στη δημιουργία διαφοροποιημένων προϊόντων και στη χρήση της καλής διαβίωσης των ζώων ως εμπορικού μοχλού·

Συμπεράσματα και συστάσεις

Εφαρμογή της νομοθεσίας

1. χαιρετίζει την αξιολόγηση και την αναθεώρηση από την Επιτροπή της νομοθεσίας για την καλή διαβίωση των ζώων έως το 2023, μεταξύ άλλων για τη μεταφορά και τη σφαγή των ζώων, που έχει ως στόχο να την εναρμονίσει με τα πλέον πρόσφατα επιστημονικά στοιχεία, να διευρύνει το πεδίο εφαρμογής της, να διευκολύνει την επιβολή της και να διασφαλίσει υψηλότερο επίπεδο καλής διαβίωσης των ζώων, όπως ορίζεται στη στρατηγική «Από το αγρόκτημα στο πιάτο»·

2. αναγνωρίζει τα βήματα που έχουν κάνει πολλοί κτηνοτρόφοι στα εκτροφεία τους όσον αφορά τη βελτίωση της διαβίωσης των ζώων, καθώς και τη δυναμικότητα και την προσήλωση ορισμένων από αυτούς στη μακρόπνοη σκέψη και στην πρόοδο·

3. συνιστά να παρασχεθούν σε όλους τους κτηνοτρόφους, μέσω ενός πλαισίου σε ενωσιακό επίπεδο, τα μέσα για τη χάραξη μιας πορείας προόδου βασισμένης σε αντικειμενικούς δείκτες που αναφέρονται στις πέντε θεμελιώδεις ελευθερίες οι οποίες ορίζονται από τον Παγκόσμιο Οργανισμό για την Υγεία των Ζώων·

4. ζητεί κάθε μελλοντική νομοθετική πρωτοβουλία (θέσπιση νέας νομοθεσίας ή αναθεώρηση υφιστάμενων κειμένων) που συνεπάγεται τροποποίηση ή αλλαγή του κτηνοτροφικού συστήματος (συμπεριλαμβανομένων των καταλυμάτων) και των κριτηρίων καλής διαβίωσης του ζωικού κεφαλαίου να βασίζεται σε αξιόπιστα και πρόσφατα επιστημονικά στοιχεία ή μελέτες, από συστημικώς προσανατολισμένη έρευνα, και να συνεξετάζονται όλες οι πτυχές για την επίτευξη της βιωσιμότητας και της καλής διαβίωσης των ζώων· ζητεί να διατηρηθεί η ισορροπία, να παρασχεθούν επιστημονικές συμβουλές σχετικά με τον τρόπο με τον οποίο τα ζώα, το περιβάλλον και οι εκτροφείς, ιδίως οι μικροεκτροφείς, θα επηρεαστούν από τις αλλαγές που πρόκειται να θεσπιστούν, καθώς και να ζητηθεί η γνώμη των αρμόδιων φορέων των κρατών μελών το συντομότερο δυνατόν στη νομοθετική διαδικασία·

5. επιμένει ότι είναι απαραίτητο να πραγματοποιηθούν μελέτες επιπτώσεων πριν από οποιαδήποτε λήψη απόφασης και ότι είναι αναγκαίο να αναπτυχθεί μια προσέγγιση ανά είδος ώστε να οριστούν ειδικές απαιτήσεις για κάθε είδος κτηνοτροφικής εκμετάλλευσης·

6. ζητεί καλύτερη διαχείριση της κτηνιατρικής πρόληψης προώθηση υψηλών προτύπων για την υγεία και την καλή διαβίωση των ζώων, ιδίως για τον εμβολιασμό και την πρόληψη της περιττής χρήσης αντιμικροβιακών ουσιών, ώστε να αποτραπεί η εξάπλωση ζωοανθρωπονόσων·

7. γνωρίζει ότι η ΕΑΑΤ έχει εκδώσει αρκετές γνωμοδοτήσεις για τη χρήση μέτρων βάσει ζώων για τα είδη που δεν καλύπτονται από συγκεκριμένη νομοθεσία (γαλακτοπαραγωγές αγελάδες και κρεατοπαραγωγά βοοειδή) ως απάντηση σε αιτήματα της Επιτροπής· εκφράζει τη λύπη του για το γεγονός ότι αυτά τα μέτρα βάσει ζώων, τα οποία έχουν προταθεί από την ΕΑΑΤ, δεν έχουν εφαρμοστεί μέχρι στιγμής· καλεί ως εκ τούτου την Επιτροπή να διασφαλίσει ότι τα εν λόγω μέτρα βάσει ζώων θα επικαιροποιηθούν βάσει των πλέον πρόσφατων επιστημονικών γνώσεων και θα ενσωματωθούν στην ισχύουσα ειδική νομοθεσία·

8. αναγνωρίζει ότι, σύμφωνα με τους επιστημονικούς φορείς, τα μέτρα βάσει ζώων, μολονότι επιθυμητά, δεν μπορούν πάντοτε να επιβάλλονται και να επαληθεύονται αντικειμενικά· ως εκ τούτου καλεί την Επιτροπή, στο πλαίσιο της αναθεώρησης της ενωσιακής νομοθεσίας για την καλή διαβίωση των ζώων, να διατυπώσει ιδιαίτερα συγκεκριμένες και επαληθεύσιμες απαιτήσεις υπό το φως των πιο πρόσφατων επιστημονικών γνωμοδοτήσεων και των διαφόρων συστημάτων παραγωγής σε όλα τα κράτη μέλη·

9. καλεί την Επιτροπή να διασφαλίσει τη συμμόρφωση με την υφιστάμενη νομοθεσία για την καλή διαβίωση των ζώων και να επικαιροποιήσει τους κανόνες, όπου είναι αναγκαίο, ώστε να ανταποκρίνονται καλύτερα στις απαιτήσεις της κοινωνίας, υπό το πρίσμα της επιστημονικής προόδου και των ερευνητικών πορισμάτων στον τομέα αυτόν, διευρύνοντας παράλληλα το πεδίο εφαρμογής και την ευελιξία των εν λόγω κανόνων ώστε να προσαρμόζονται στις πλέον πρόσφατες επιστημονικές και τεχνολογικές εξελίξεις και στους στόχους της Πράσινης Συμφωνίας·

10. υπενθυμίζει ότι οι ποσοτικοποιήσιμες αλλαγές με γνώμονα τα αποτελέσματα πρέπει να πραγματοποιούνται έπειτα από κατάλληλη επιστημονική αξιολόγηση και σε διαβούλευση με τους αρμόδιους φορείς και τα ενδιαφερόμενα μέρη στα κράτη μέλη, προκειμένου να αντιμετωπιστούν οι προκλήσεις που αντιμετωπίζουν οι κτηνοτρόφοι, αφενός, και οι ανάγκες και οι προσδοκίες των πολιτών, καθώς και η υγεία και η καλή διαβίωση των ζώων, αφετέρου, με δέουσα συνεκτίμηση των καλύτερων επιλογών για τους καταναλωτές και την αγοραστική τους δύναμη· υπενθυμίζει ότι το ευρωπαϊκό σύστημα τροφίμων πρέπει να διασφαλίζει την πρόσβαση σε οικονομικά προσιτά τρόφιμα υψηλής ποιότητας· θεωρεί ότι θα πρέπει να εξασφαλιστεί στους παραγωγούς δίκαιο μερίδιο της τιμής των τροφίμων που συμμορφώνονται με τη νομοθεσία της ΕΕ για την καλή διαβίωση των ζώων·

11. ζητεί να υπάρξουν μικρότερες αλυσίδες εφοδιασμού στη διατροφή, να υπάρχει εξάρτηση από τρόφιμα που παράγονται σε τοπικό ή περιφερειακό επίπεδο για την παροχή στους καταναλωτές καλύτερης άμεσης πρόσβασης σε τοπικά τρόφιμα και τη στήριξη των μικρών εκτροφέων·

12. καλεί τους νομοθέτες να λάβουν δεόντως υπόψη τις συνέπειες αυτών των εξελίξεων και να έχουν καλή γνώση αυτών· ζητεί η αξιολόγηση των αλλαγών να πραγματοποιείται με βάση μια ολιστική προσέγγιση που θα ενσωματώνει τις κοινωνικές, περιβαλλοντικές και οικονομικές συνιστώσες της βιωσιμότητας, καθώς και αυτές που αφορούν την καλή διαβίωση των ζώων, αλλά και το ζήτημα της εργονομίας των εκτροφέων και τις υγειονομικές πτυχές, λαμβάνοντας ιδιαιτέρως υπόψη την προσέγγιση «Μία υγεία»· υπενθυμίζει ότι η καλή διαβίωση των ζώων πρέπει να συνδυάζεται με μια βιώσιμη οικονομική προσέγγιση·

13. υπογραμμίζει την ανάγκη βελτίωσης της διαβίωσης και της υγείας των ζώων στην κτηνοτροφία στο πλαίσιο της προσέγγισης «Μία υγεία»· τονίζει το γεγονός ότι για την επίτευξη αυτού του στόχου είναι απαραίτητη η βελτίωση των πρακτικών ζωικής παραγωγής, διότι η καλύτερη διαβίωση των ζώων βελτιώνει την υγεία τους και, κατά συνέπεια, μειώνει την ανάγκη χορήγησης φαρμάκων και αναχαιτίζει των εξάπλωση των ζωοανθρωπονόσων· καλεί την Επιτροπή να αναπτύξει επίσης την προσέγγιση «Μία ευημερία» στο πλαίσιο της αναθεώρησης της νομοθεσίας για την καλή διαβίωση των ζώων·

14. καλεί την Επιτροπή και τα κράτη μέλη να αυξήσουν τους ελέγχους για την παρακολούθηση των αντιβιοτικών και άλλων απαγορευμένων χημικών καταλοίπων που εντοπίζονται σε εισαγωγές από χώρες εκτός ΕΕ, στο πλαίσιο της στρατηγικής της Επιτροπής για την αποτελεσματική αντιμετώπιση της ανεξέλεγκτης χρήσης αντιβιοτικών και φυτοφαρμάκων που χρησιμοποιούνται στην κτηνοτροφία, στην εκτροφή θαλασσινών και στην υδατοκαλλιέργεια·

15. ζητεί να ληφθούν μέτρα για την εγγύηση της ασφάλειας και της ακεραιότητας των εκτροφέων σε περίπτωση ανάληψης ορισμένων δράσεων για τα ζώα·

16. τονίζει ότι οποιαδήποτε αλλαγή πρέπει να εξετάζεται με συνεκτίμηση του χρόνου, της στήριξης και της χρηματοδότησης που χρειάζονται οι κτηνοτρόφοι για την εφαρμογή της, των οικονομικών και γραφειοκρατικών επιπτώσεών της και της αδράνειας την οποία μπορεί να συνεπάγεται· τονίζει την ανάγκη να λαμβάνεται ιδιαίτερα υπόψη το κόστος επένδυσης, δεδομένου του κινδύνου ότι τα χαμηλά περιθώρια κέρδους θα έχουν ως αποτέλεσμα μακρές περιόδους αποπληρωμής των δανείων· σημειώνει ότι απαιτείται κατάλληλη μεταβατική περίοδος για τις αλλαγές όσον αφορά τη βελτίωση της καλής διαβίωσης των εκτρεφόμενων ζώων· αναγνωρίζει ότι οι κτηνοτρόφοι συμμετέχουν σε έναν συνεχή επενδυτικό κύκλο λόγω των πρόσφατων πρωτοβουλιών για την καλή διαβίωση των ζώων και των μακρών περιόδων εξόφλησης·

17. χαιρετίζει την Ευρωπαϊκή Πρωτοβουλία Πολιτών «Τέλος στα Κλουβιά»· επισημαίνει ότι τυχόν αλλαγές στην εκτροφή σε κλωβούς θα πρέπει να περιλαμβάνουν σαφείς και ακριβείς ορισμούς του τι είναι κλωβός και των χαρακτηριστικών του για διάφορα είδη, ώστε να προβλεφθεί μια αποτελεσματική μετάβαση σε εναλλακτικά συστήματα στέγασης που είναι ήδη εμπορικά βιώσιμα και σε χρήση, όπως τα συστήματα στάβλων, ελευθέρας βοσκής και τα βιολογικά συστήματα για τις όρνιθες, τα συστήματα βοσκής, τα κελιά στο επίπεδο του δαπέδου, τα υπαίθρια συστήματα ελευθέρας βοσκής και βιολογικά συστήματα για κουνέλια, τα συστήματα ελεύθερης εκτροφής και ομαδικής στέγασης για χοιρομητέρες, τα συστήματα στάβλων και πτηνοτροφείου για ορτύκια ή τα συστήματα στέγασης κατά ζεύγη ή ομαδικής στέγασης για μόσχους·

18. προτρέπει την Επιτροπή, στο πλαίσιο της εφαρμογής της νέας νομοθεσίας, να ορίσει με ακρίβεια και σαφήνεια τις προϋποθέσεις και τις εγκαταστάσεις αναπαραγωγής επιμέρους ειδών ζώων, οι οποίες θα πρέπει να βασίζονται σε παραδείγματα ορθών πρακτικών σε εναλλακτικά συστήματα στέγασης· συνιστά να εστιάσει η Επιτροπή τις δραστηριότητές της στην ενίσχυση της επισιτιστικής ασφάλειας και να ισχυροποιήσει την αγροτική αγορά της ΕΕ· ζητεί την αναθεώρηση της οδηγίας 1999/74/ΕΚ του Συμβουλίου για τις ωοπαραγωγές όρνιθες, ώστε να καταργηθούν γρήγορα και να απαγορευτούν οι κλωβοστοιχίες, και να θεσπιστούν συστήματα χωρίς κλωβούς για όλες τις ωοπαραγωγές όρνιθες, προκειμένου να δημιουργηθούν ίσοι όροι ανταγωνισμού και να βελτιωθεί η καλή διαβίωση των ζώων που εκτρέφονται στην ΕΕ·

19. επισημαίνει ότι οι επενδύσεις στη βελτίωση της καλής διαβίωσης των ζώων οδηγούν σε υψηλότερο κόστος παραγωγής, ανεξάρτητα από τον τύπο της κτηνοτροφίας· σημειώνει ότι πρέπει να χορηγηθούν πρόσθετες κρατικές ενισχύσεις ή να υπάρξει καταφανής οικονομική απόδοση στην αγορά, καθώς η αύξηση του κόστους παραγωγής θα δυσκολέψει ή θα εμποδίσει τους εκτροφείς να επενδύσουν στην καλή διαβίωση των ζώων, κατάσταση που θα ήταν ανεπιθύμητη· θεωρεί, συνεπώς, ότι η βελτίωση των προτύπων για την καλή διαβίωση των ζώων θα πρέπει να πραγματοποιηθεί σταδιακά και με υπεύθυνο τρόπο, με βάση ένα σύστημα οικονομικών κινήτρων, καθώς και με κονδύλια εκτός του προϋπολογισμού της ΚΓΠ·

20. προτρέπει την Επιτροπή να αποφασίσει για την κατάλληλη οικονομική στήριξη των κτηνοτρόφων, ώστε να τους ενθαρρύνει να επενδύσουν στη βελτίωση της διαβίωσης των ζώων· παροτρύνει την Επιτροπή να αντιμετωπίσει επειγόντως αυτές τις ελλείψεις, καθώς επίσης να ενθαρρύνει και να εφαρμόσει βιώσιμες βελτιώσεις για την ανταμοιβή των προσπαθειών των εκτροφέων· ζητεί να υπάρξει περαιτέρω ειδική χρηματοδοτική στήριξη για εκτροφείς η οποία συνδέεται με τη μετάβαση σε εναλλακτικά συστήματα στέγασης ζώων σε σχέση με την εφαρμογή της νέας νομοθεσίας που απαγορεύει την εκτροφή σε κλωβούς, κάτι το οποίο έχει δεσμευτεί να κάνει η Επιτροπή έως το 2027 βάσει της έκκλησης του Κοινοβουλίου στο ψήφισμά του, της 10ης Ιουνίου 2021, σχετικά με την Ευρωπαϊκή Πρωτοβουλία Πολιτών «Τέλος στα κλουβιά»· αναγνωρίζει ότι αυτό εξαρτάται από μέτρα για την εξασφάλιση των απαραίτητων πρόσθετων πόρων σε συνδυασμό με δίκαιες τιμές στην αγορά· σημειώνει ότι, μολονότι πάντα ευπρόσδεκτη, η συνεχής αύξηση των προτύπων καλής διαβίωσης των ζώων και η διεύρυνση άλλων τομέων ρύθμισης επιβαρύνει περαιτέρω τους εκτροφείς που συμμορφώνονται· τονίζει ότι θα πρέπει να δίνεται πάντα πρωταρχική σημασία στη διασφάλιση της συμμόρφωσης και της συνοχής με τα υφιστάμενα πρότυπα, ως ένα πρώτο βήμα για να διασφαλιστεί ότι οι εκτροφείς που συμμορφώνονται λιγότερο θα προσαρμοστούν και θα συμμορφωθούν με τα υφιστάμενα πρότυπα πριν από οποιαδήποτε πρόσθετη επιβάρυνση των προοδευτικών εκτροφέων· υπογραμμίζει ότι τα εισοδήματα των εκτροφέων και η ανταγωνιστικότητα των Ευρωπαίων κτηνοτρόφων στην παγκόσμια γεωργική αγορά πρέπει να λαμβάνονται υπόψη με βάση την αμοιβαιότητα στο πλαίσιο των μέτρων για την ενίσχυση της νομοθεσίας της ΕΕ για την καλή διαβίωση των ζώων·

21. έχει επίγνωση της περιορισμένης συνολικής συνέπειας μεταξύ της ενωσιακής νομοθεσίας για την καλή διαβίωση των ζώων και της ΚΓΠ 2014-2020, καθώς και της κακής ενσωμάτωσης της συγκεκριμένης νομοθεσίας στα εθνικά σχέδια αγροτικής ανάπτυξης και της ανεπαρκούς κατανομής χρηματοδότησης για τους στόχους της καλής διαβίωσης των ζώων, με ουσιαστικές διαφορές από το ένα κράτος μέλος στο άλλο· ενθαρρύνει τα κράτη μέλη να καταρτίσουν οικολογικά προγράμματα για την καλή διαβίωση των ζώων στα εθνικά στρατηγικά τους σχέδια και καλεί την Επιτροπή να διασφαλίσει ότι τα εθνικά στρατηγικά σχέδια παρέχουν στήριξη και καθοδήγηση στους εκτροφείς για τη βελτίωση των προτύπων καλής διαβίωσης των ζώων· ζητεί επειγόντως να παρέχεται οικονομική στήριξη στους κτηνοτρόφους που θα πραγματοποιήσουν μετάβαση στα εκτροφεία τους, επίσης μέσω καλύτερων συνθηκών στέγασης που καλύπτουν τις σωματικές και συμπεριφορικές ανάγκες των ζώων, μέσω δημόσιων πολιτικών (συνεκτικού συνδυασμού διαφόρων εργαλείων, συμπεριλαμβανομένης της ΚΓΠ και του Ευρωπαϊκού Ταμείου Θάλασσας, Αλιείας και Υδατοκαλλιέργειας) ή της αγοράς, όπως και σαφείς και διαφανείς πληροφορίες για τους καταναλωτές με τη βοήθεια σαφούς και αξιόπιστης επισήμανσης των ζωικών προϊόντων σχετικά με τις πτυχές καλής διαβίωσης των ζώων σε ολόκληρο τον κύκλο παραγωγής, συμπεριλαμβανομένης της μεθόδου παραγωγής· ζητεί, επιπλέον, την εφαρμογή μιας διαφανούς, θετικής και μη στιγματιστικής επικοινωνιακής στρατηγικής σε όλα τα ζωικά προϊόντα, η οποία λαμβάνει υπόψη τις ιδιαιτερότητες ορισμένων παραδοσιακών περιφερειακών προϊόντων, προκειμένου να αυξηθεί η ευαισθητοποίηση σχετικά με την εμπειρογνωμοσύνη, τη σημασία και την ποιότητα του έργου των εκτροφέων και των κτηνοτρόφων και με τα οφέλη της νέας νομοθεσίας για την καλή διαβίωση των ζώων·

22. καλεί την Επιτροπή να βελτιώσει την επικοινωνία σχετικά με τις ορθές πρακτικές και να βοηθήσει να γίνουν πιο ορατές, καθώς και να στηρίξει τον κτηνοτροφικό τομέα στην επίτευξη προόδου με θετικές ενέργειες, υποστηρίζοντας τα μέσα εφαρμογής, σεβόμενη με αυτόν τον τρόπο τις προσπάθειες όλων των ενδιαφερόμενων μερών να ξεκινήσουν την εφαρμογή των πρωτοβουλιών τους και υιοθετώντας ενθαρρυντική στάση που θα δώσει κίνητρα ενσωμάτωσης των νέων πρακτικών·

23. προτρέπει τα κράτη μέλη να αποκλείσουν την πιθανότητα λήψης από τους εκτροφείς προαιρετικής συνδεδεμένης στήριξης στο πλαίσιο της ΚΓΠ για βοοειδή των οποίων η τελική πώληση είναι για δραστηριότητες που συνδέονται με ταυρομαχίες, εξαιρώντας αναλογικά τον αριθμό κεφαλών βοοειδών από τις πληρωμές·

24. καλεί την Επιτροπή να επενδύσει στην καλή διαβίωση των εκτροφέων που χειρίζονται ζωικό κεφάλαιο και στην ελκυστικότητα του επαγγέλματός τους με σκοπό την ενίσχυση των κινήτρων και της παραγωγικότητας μεταξύ των σημερινών και των μελλοντικών εκτροφέων, τονώνοντας άμεσα με αυτόν τον τρόπο την καλή διαβίωση των ζώων·

25. προτείνει να αναπτυχθεί η οικονομικά προσιτή κατάρτιση για τους εκτροφείς και τους φορείς εκμετάλλευσης που χειρίζονται ζώα στον τομέα, μέσω της προσθήκης ειδικής ενότητας για αρχική και συνεχή κατάρτιση με σκοπό βελτίωση των δεξιοτήτων τους· καλεί την Επιτροπή να διενεργεί τακτικούς ελέγχους όσον αφορά τις προσπάθειες των κρατών μελών και των εκτροφέων για τη βελτίωση της ποιότητας της εκπαίδευσης και της κατάρτισης, καθώς επίσης και να ανταμείβει αναλόγως την ιδιαίτερη προσήλωση σε αυτόν τον σκοπό· υποστηρίζει τις συνεχείς προσπάθειες συλλογής παραδειγμάτων βέλτιστων πρακτικών στον τομέα της εκπαίδευσης και της κατάρτισης και τη διάθεσή τους στα κράτη μέλη μέσω ετήσιων εκθέσεων· σημειώνει ότι πολλοί από τους κινδύνους για την καλή διαβίωση των ζώων που εντοπίστηκαν προέρχονται από τη δράση και τη συμπεριφορά των χειριστών και των ιδιοκτητών των ζώων· ενθαρρύνει την Επιτροπή να ελέγξει ότι η εκπαίδευση για εκτροφείς και χειριστές περιλαμβάνεται στα εθνικά στρατηγικά σχέδια·

26. υπενθυμίζει ότι οι πρακτικές για τη βελτίωση της διαβίωσης των ζώων μπορούν να οδηγήσουν σε υψηλότερο κόστος παραγωγής και αυξημένο φόρτο εργασίας για τους εκτροφείς, και ότι η αύξηση αυτή πρέπει να αντισταθμίζεται από αντίστοιχες αμοιβές· τονίζει, για παράδειγμα, ότι η σταδιακή καθιέρωση του ελεύθερου σταβλισμού σε μονάδες τοκετού θα απαιτούσε μακρά μεταβατική περίοδο για να διασφαλιστεί ότι το πρόσθετο κόστος που προκύπτει θα ανακτηθεί από τις αγορές, ενώ επίσης θα απαιτούσε την κατασκευή νέων κτιρίων· ζητεί τη συνεργασία των αρμόδιων αρχών για την έκδοση οικοδομικών αδειών και τη μείωση του διοικητικού φόρτου·

27. τονίζει ότι ορισμένα μέτρα που εικάζεται πως είναι επωφελή για την καλή διαβίωση των ζώων ενδέχεται να είναι στην πραγματικότητα αντιπαραγωγικά και να έρχονται σε σύγκρουση με άλλες πτυχές της βιωσιμότητας, και συγκεκριμένα με θέματα καλής διαβίωσης, υγείας και ασφάλειας, καταπολέμησης της μικροβιακής αντοχής, καθώς και με τις προσπάθειες μείωσης των εκπομπών αερίων του θερμοκηπίου, εάν δεν αναπτυχθούν ολιστικά· επισημαίνει, για παράδειγμα, το γεγονός ότι η υπαίθρια εκτροφή κουνελιών μπορεί να αυξήσει τα επίπεδα άγχους και θνησιμότητας των ζώων, και ότι η εγκατάσταση ομαδικών κλωβών στα κονικλοτροφεία μπορεί να οδηγήσει σε επιθετική συμπεριφορά μεταξύ των θηλυκών, προκαλώντας άγχος, τραυματισμούς και μείωση της απόδοσης ( 15 ) · επισημαίνει ότι η υπαίθρια εκτροφή ενδέχεται να οδηγεί σε μειωμένο έλεγχο των περιττωμάτων και των εκπομπών, και στην ανάγκη μεγαλύτερων ποσοτήτων ζωοτροφής, γεγονός που ενδέχεται να προκαλεί μεγαλύτερες επιπτώσεις στα επίπεδα ανθρακούχων εκπομπών· σημειώνει ότι υπάρχει γραμμική σχέση μεταξύ των αυξανόμενων διαστάσεων των κελιών και των εκπομπών αμμωνίας ( 16 ) , με αποτέλεσμα οι εκτροφείς να έρχονται αντιμέτωποι με αντιφατική νομοθεσία σχετικά με την καλή διαβίωση των ζώων και τα περιβαλλοντικά ζητήματα· σημειώνει ότι τα συστήματα στέγασης πλήρως ελεύθερης εκτροφής ή η αιφνίδια κατάργηση της εκτροφής σε κλωβούς θα μπορούσαν να δημιουργήσουν πρόσθετες πηγές μόλυνσης μεταξύ των εκτρεφόμενων ζώων και να αυξήσουν το άγχος που προκαλείται από την εδαφική κυριαρχία και την αντιπαλότητα· επισημαίνει ότι η διαμονή σε επαρκή κελιά σε ορισμένες περιόδους του κύκλου ζωής τους μπορεί να συμβάλει στον περιορισμό της εξάπλωσης των ασθενειών των ζώων και των παθογόνων λοιμώξεων και στην πρόληψη της εξασθένησης και της πρόωρης θνησιμότητας που θα μπορούσες να αποφευχθεί μεταξύ των νεαρών μόσχων ή χοιριδίων ( 17 ) · υπενθυμίζει, σε αυτό το πλαίσιο, ότι συνεπώς απαιτείται προσέγγιση ανά είδος· καλεί την Επιτροπή να αξιολογήσει διεξοδικά τις δυνητικά επιβλαβείς επιπτώσεις κάθε πρότασης για την υγεία και την καλή διαβίωση των ζώων·

28. υπογραμμίζει την πολυπαραγοντική πολυπλοκότητα του σοβαρού προβλήματος του δαγκώματος της ουράς όσον αφορά την εκτροφή χοίρων· σημειώνει ότι ανέκυψαν τεχνικές δυσκολίες σε ολόκληρη την ΕΕ κατά την ενδελεχή έρευνα και εξέταση σχετικά με τους παράγοντες κινδύνου που έχουν ως αποτέλεσμα αυτήν τη συμπεριφορά. σημειώνει ότι αυτό σημαίνει πως μέχρι στιγμής δεν έχουν βρεθεί αξιόπιστες λύσεις και, ως εκ τούτου, έχει οδηγήσει στην ευρέως διαδεδομένη πρακτική κοπής της ουράς παρά τις σημαντικές προσπάθειες της Επιτροπής και του Κοινοβουλίου για τη διάδοση πληροφοριών και βέλτιστων πρακτικών σχετικά με την διατήρηση της ουράς των χοίρων ανέπαφης· εκφράζει τη λύπη του για το γεγονός ότι μόνο δύο κράτη μέλη έχουν απαγορεύσει μέχρι στιγμής την πρακτική της κοπής της ουράς· τονίζει ότι η παροχή κατάλληλου περιβαλλοντικού εμπλουτισμού, ιδίως με υλικά που μπορούν να χρησιμοποιηθούν, καθώς και η διασφάλιση επαρκούς χώρους, η εφαρμογή χρηστών πρακτικών διατροφής και η παροχή συμπαγούς δαπέδου μπορούν να μειώσουν σημαντικά το πρόβλημα του δαγκώματος της ουράς· συνιστά τη χρηματοδότηση και τη διενέργεια περισσότερων επιστημονικών ερευνών με σκοπό τη χαρτογράφηση μιας οικονομικά βιώσιμης πορείας για τη διασφάλιση της δυνατότητας εκτροφής των χοίρων για εμπορικούς σκοπούς σε εσωτερικό χώρο με ανέπαφες ουρές· πιστεύει ότι απαιτούνται λύσεις εντός του πεδίου εφαρμογής της ισχύουσας νομοθεσίας για τη διασφάλιση της καλής διαβίωσης των χοίρων και για τη μείωση της χρήσης αντιμικροβιακών ουσιών για τη θεραπεία τραυματισμένων χοίρων· παροτρύνει την Επιτροπή να διασφαλίσει ότι όλα τα κράτη μέλη συμμορφώνονται με την απαγόρευση της συστηματικής κοπής της ουράς των χοίρων· θεωρεί, επιπλέον, ότι απαιτείται σαφήνεια όσον αφορά τις κυρώσεις σε περιπτώσεις κοπής της ουράς όταν οι χοίροι έχουν εκτραφεί σε ένα κράτος μέλος και εξάγονται σε άλλο για πάχυνση ( 18 )

29. υπενθυμίζει ότι η πλήρης εφαρμογή της ισχύουσας νομοθεσίας σε κάθε κράτος μέλος έχει καθοριστική σημασία ώστε να ενισχύεται η καλή διαβίωση των εκτρεφόμενων ζώων και να διασφαλίζονται δίκαιοι και ίσοι όροι ανταγωνισμού στην εσωτερική αγορά·

30. αναγνωρίζει τις προσπάθειες του ευρωπαϊκού τομέα χοιροτροφίας να ανεύρει εναλλακτικές στον ευνουχισμό των χοιριδίων και τονίζει την ανάγκη εξέλιξης των κτηνιατρικών κανόνων σχετικά με τις χοιροτροφικές εκμεταλλεύσεις, προκειμένου να ληφθεί υπόψη η πρόοδος στον τομέα των εναλλακτικών λύσεων όσον αφορά τον ευνουχισμό των χοιριδίων·

31. καλεί την Επιτροπή να διαθέσει στα διάφορα κράτη μέλη εναρμονισμένο κατάλογο, σε ενωσιακό επίπεδο, των διαθέσιμων προϊόντων και πρωτοκόλλων όσον αφορά τη χρήση αναλγησίας και αναισθησίας για τον ευνουχισμό χοιριδίων· καλεί την Επιτροπή να επιτρέψει τη βραχυπρόθεσμη αποθήκευση κτηνιατρικών φαρμάκων σε εκτροφεία και να επιτρέψει στους κτηνιάτρους να τα αφήνουν εκεί σύμφωνα με αυστηρές διατάξεις του κανονιστικού πλαισίου·

32. σημειώνει ότι η παραγωγή φουά γκρα βασίζεται σε διαδικασίες εκτροφής που σέβονται τα κριτήρια καλής διαβίωσης των ζώων, δεδομένου ότι πρόκειται για μορφή παραγωγής εκτατικού τύπου, που πραγματοποιείται κατά κύριο λόγο σε οικογενειακές εκμεταλλεύσεις, όπου τα πουλιά περνούν το 90 % της ζωής τους στο ύπαιθρο και όπου το στάδιο πάχυνσης, που διαρκεί από 10 έως 12 ημέρες κατά μέσο όρο με δύο γεύματα την ημέρα, σέβεται τις βιολογικές παραμέτρους των ζώων·

33. επικροτεί την Επιτροπή για τη δημοσίευση στρατηγικών κατευθυντήριων γραμμών στις 12 Μαΐου 2021 για μια πιο βιώσιμη και ανταγωνιστική υδατοκαλλιέργεια στην ΕΕ· τονίζει τη σημασία που έχει η προώθηση της ανάπτυξης του τομέα της υδατοκαλλιέργειας της ΕΕ προς πιο βιώσιμες μεθόδους που δίνουν ιδιαίτερη προσοχή στην καλή διαβίωση των ιχθύων, προκειμένου να αντιμετωπιστεί η σημερινή υπερβολική εξάρτηση από τις εισαγωγές· εκφράζει την ικανοποίησή του για το γεγονός ότι η Επιτροπή Αλιείας του Κοινοβουλίου καταρτίζει έκθεση πρωτοβουλίας σχετικά με τις εν λόγω κατευθυντήριες γραμμές· καλεί την Επιτροπή να υποβάλει συγκεκριμένες επιστημονικά αξιόπιστες διατάξεις σχετικά με την καλή διαβίωση των εκτρεφόμενων ψαριών·

34. καλεί την Επιτροπή να βελτιώσει την εσωτερική αγορά συμπεριλαμβάνοντας αλλαγές που προκύπτουν από την επικαιροποιημένη νομοθεσία της ΕΕ για την καλή διαβίωση των ζώων, καταρτίζοντας μια εναρμονισμένη, ολοκληρωμένη και κοινή στρατηγική για την καλή διαβίωση των ζώων στις ευρωπαϊκές χώρες με εναρμονισμένη εφαρμογή της σχετικής νομοθεσίας και διασφαλίζοντας ότι δεν μειώνονται οι φιλοδοξίες και τα πρότυπα για τη βελτίωση της καλής διαβίωσης των ζώων, ενώ παράλληλα παρακολουθούνται η ορθή εφαρμογή και η συμμόρφωση με την ισχύουσα νομοθεσία σε όλα τα κράτη μέλη·

35. ενθαρρύνει την Επιτροπή να ευαισθητοποιήσει τους καταναλωτές και να τους γνωστοποιήσει την πραγματικότητα των εκτροφείων και τις πραγματικές επιδράσεις τους στο περιβάλλον, τη βιοποικιλότητα και το κλίμα, καθώς και την ποικιλία και την προέλευση των μεθόδων παραγωγής, αναδεικνύοντας τη φροντίδα και την προσοχή που επιφυλάσσουν οι εκτροφείς στα ζώα τους, χωρίς δογματισμό ή στιγματισμό· καλεί την Επιτροπή και τα κράτη μέλη να αυξήσουν σημαντικά την ευαισθητοποίηση του κοινού και την κατανόηση της πραγματικότητας της κτηνοτροφίας και της καλής διαβίωσης των ζώων, μεταξύ άλλων μέσω της σχολικής εκπαίδευσης·

36. καλεί την Επιτροπή να αναθεωρήσει το ρυθμιστικό της πλαίσιο προκειμένου να βελτιώσει την καλή διαβίωση των ζώων στην ΕΕ, καθιστώντας το σαφέστερο, πιο περιεκτικό, πιο προβλέψιμο και πιο προσβάσιμο, με σκοπό να γίνουν οι στόχοι και οι δείκτες πιο εύκολα κατανοητοί και, συνεπώς, να αφήνουν μικρότερο περιθώριο ερμηνείας, και να καταστεί δυνατή και να διευκολυνθεί η ομοιόμορφη μεταφορά στο εθνικό δίκαιο στα κράτη μέλη πριν από την περαιτέρω αυστηροποίηση ή την αύξηση των κανόνων· προτείνει να επικαιροποιηθεί η γενική οδηγία σύμφωνα με τις πλέον πρόσφατες επιστημονικές γνώσεις με αναφορά των στόχων της Επιτροπής και των προσδοκιών των πολιτών όσον αφορά την καλή διαβίωση των εκτρεφόμενων ζώων, καθώς και των πορισμάτων της συστημικής έρευνας μαζί με την επεξεργασία των ειδικών ανά είδος οδηγιών, ώστε να λαμβάνονται υπόψη η φύση των εκτροφείων, τα διάφορα στάδια της ζωής των ζώων, οι πρακτικές που δεν σχετίζονται με την εκτροφή, τις παραδόσεις και τις κατά τόπους συνθήκες, καθώς και η ποικιλομορφία του εδάφους και των καιρικών συνθηκών·

37. σημειώνει ότι η ισχύουσα νομοθεσία της ΕΕ για την καλή διαβίωση των ζώων δεν είναι ολοκληρωμένη και καλεί την Επιτροπή να αξιολογήσει την ανάγκη και τον αντίκτυπο της ειδικής νομοθεσίας για την καλή διαβίωση των ζώων υπό το πρίσμα των πλέον πρόσφατων επιστημονικών γνώσεων για τα είδη παραγωγής τροφίμων που δεν καλύπτονται επί του παρόντος από ειδική ανά είδος νομοθεσία· λαμβάνει υπό σημείωση την απουσία δεικτών καλής διαβίωσης των ζώων για τη γενική οδηγία και τις οδηγίες του Συμβουλίου 2008/120/ΕΚ για τους χοίρους, 2007/43/ΕΚ για τα κοτόπουλα και 1999/74/ΕΚ για τις ωοπαραγωγές όρνιθες· αναγνωρίζει επιπλέον την απουσία ποσοτικώς προσδιορίσιμων απαιτήσεων για την εφαρμογή και την παρακολούθηση των περιβαλλοντικών συνθηκών, όπως η ποιότητα του αέρα (άζωτο, CO 2 , σκόνη), ο φωτισμός (διάρκεια, φωτεινότητα) και ο ελάχιστος θόρυβος, που δεν επηρεάζει μόνο την καλή διαβίωση των ζώων, αλλά στρεβλώνει επίσης τον ανταγωνισμό λόγω του περιθωρίου ερμηνειών· ζητεί από την Επιτροπή να θεσπίσει τέτοιους εφαρμόσιμους και ποσοτικώς προσδιορίσιμους δείκτες, οι οποίοι θα πρέπει να εξειδικεύονται ανά είδος και να είναι επικαιροποιημένοι από επιστημονική άποψη·

38. προτρέπει την Επιτροπή να αποσαφηνίσει το πλαίσιο ελέγχου για την παρακολούθηση των κρατών μελών και να διασφαλίσει ότι οι επιζήμιες πρακτικές καταπολεμούνται, και να δρομολογήσει διαδικασίες επί παραβάσει σε περίπτωση μη συμμόρφωσης· τονίζει τη σημασία των κτηνοτροφικών τεχνολογιών ακριβείας, συμπεριλαμβανομένης της δυνατότητας εργαλείων παρακολούθησης της υγείας και της καλής διαβίωσης των εκτρεφόμενων ζώων, τα οποία βοηθούν στην πρόληψη και τον καλύτερο έλεγχο των εξάρσεων νόσων στα εκτροφεία· υπογραμμίζει ότι το ποσοστό μη συμμόρφωσης με τη νομοθεσία για την καλή διαβίωση των ζώων οφείλεται σε πολλούς παράγοντες, συμπεριλαμβανομένων των μη εφαρμόσιμων και μη μετρήσιμων δεικτών που βασίζονται στα ζώα· σημειώνει ότι η συχνότητα επιθεωρήσεων μεταξύ των κρατών μελών κυμαίνεται από 1 % κατ’ ελάχιστο όριο έως 30 % κατά μέγιστο· εκφράζει την ανησυχία του για το γεγονός ότι αυτή η μεγάλη διακύμανση στη συχνότητα των επιθεωρήσεων είτε σημαίνει μη συμμόρφωση με τον κανονισμό ελέγχου ( 19 ) είτε ενέχει σημαντική πίεση για τους εκτροφείς· καλεί ως εκ τούτου την Επιτροπή και τα κράτη μέλη να εναρμονίσουν την εφαρμογή του κανονισμού ελέγχου για την ευθυγράμμιση στη συχνότητα των επιθεωρήσεων μεταξύ των κρατών μελών και των κτηνοτροφικών τομέων· καλεί την Επιτροπή να υποβάλλει ετησίως στο Κοινοβούλιο έκθεση για τις δράσεις της και τις δράσεις των κρατών μελών με σκοπό τη βελτίωση της διαβίωσης των ζώων που εκτρέφονται στις εκμεταλλεύσεις ανά την ΕΕ·

39. ζητεί από την Επιτροπή να συνοδεύει κάθε απόφαση με επιστημονική αξιολόγηση και εκτίμηση επιπτώσεων (συμπεριλαμβανομένων των περιβαλλοντικών, οικονομικών και κοινωνικών επιπτώσεων), η οποία θα πρέπει να λαμβάνει υπόψη την ποικιλομορφία των μεθόδων εκτροφής σε κάθε τομέα στην ΕΕ και να αναλύει την κατάσταση τόσο από τη σκοπιά του ζώου (ανά είδος και σε διαφορετικά στάδια παραγωγής) όσο και από την άποψη του εκτροφέα, με σκοπό να ληφθούν υπόψη οι προσδοκίες των πολιτών και να δημιουργηθεί ένα σύστημα αποτελεσματικής εκτροφής που θα διασφαλίζει ότι τα ζώα ζουν υπό ευνοϊκές συνθήκες, ότι η καλή διαβίωση των ζώων γίνεται σεβαστή και ότι οι εκτροφείς είναι οικονομικά αποδοτικοί·

40. τονίζει ότι τα κράτη μέλη θα πρέπει να προβλέπουν κατάλληλα καθεστώτα επιβολής, τα οποία θα μπορούσαν να εναρμονιστούν μεταξύ των κρατών μελών, και ότι τα κράτη μέλη πρέπει ανά πάσα στιγμή να διασφαλίζουν την αυστηρή εφαρμογή της νομοθεσίας της ΕΕ· καλεί την Επιτροπή να υποβάλλει τακτικές εκθέσεις στο Κοινοβούλιο σχετικά με την εφαρμογή και την επιβολή της ενωσιακής νομοθεσίας για την καλή διαβίωση των ζώων, οι οποίες θα πρέπει να εντοπίζουν κενά και περιλαμβάνουν μια ανάλυση των παραβάσεων ανά κράτος μέλος, είδος και τύπο παράβασης·

41. καλεί την Επιτροπή να αναπτύξει καλύτερη συνεργασία μεταξύ όλων των ενδιαφερόμενων φορέων και να διευκολύνει τον διάλογο μεταξύ των διάφορων ενδιαφερόμενων μερών στα κράτη μέλη, προκειμένου να τους δώσει τη δυνατότητα να συζητήσουν ομαδικά σχετικά με τις εξελίξεις στα κτηνοτροφικά συστήματα· ενθαρρύνει την ανταλλαγή «ορθών» πρακτικών μεταξύ των κτηνοτροφικών τομέων και των χωρών· ζητεί την ανάπτυξη εργαλείων που θα ενθαρρύνουν τη συμμετοχή πρωτοπόρων κτηνοτρόφων σε αναπτυξιακά έργα· ζητεί τη συμμετοχή των κτηνοτρόφων και των επιστημόνων που ασχολούνται με την καλή διαβίωση των ζώων σε όλα τα στάδια των μελετών που διεξάγονται σε διάφορες περιφέρειες της Ευρώπης· ελπίζει ότι τα έγγραφα για τη μελέτη και τη διάδοση των ορθών πρακτικών θα μεταφραστούν σε όλες τις γλώσσες της Ευρωπαϊκής Ένωσης· αναγνωρίζει τις δυνατότητες του προγράμματος «Ορίζων Ευρώπη» για την έρευνα και την καινοτομία, και αναμένει την επίτευξη κατάλληλης ισορροπίας σε όλα τα κράτη μέλη όσον αφορά τα έργα· ενθαρρύνει την Επιτροπή να προωθήσει μια προσέγγιση που προσανατολίζεται στα αποτελέσματα, ως κατάλληλο περιβάλλον για τη συγκέντρωση αντιπροσώπων των κρατών μελών, επιστημονικών οργάνων, ενδιαφερόμενων μερών, εκτροφέων και ΜΚΟ και για την ανταλλαγή απόψεων και βέλτιστων πρακτικών με σκοπό τη διασφάλιση μιας πιο ενοποιημένης εφαρμογής της μελλοντικής νομοθεσίας για την καλή διαβίωση των ζώων σε όλα τα κράτη μέλη, σύμφωνα με τους στόχους της Πράσινης Συμφωνίας·

42. χαιρετίζει τη σύσταση κέντρων αναφοράς της ΕΕ για την καλή διαβίωση διαφορετικών ειδών και κατηγοριών ζώων (EURCAW) στο πλαίσιο της στρατηγικής της ΕΕ για την προστασία και την καλή διαβίωση των ζώων 2012-2015· ενθαρρύνει την Επιτροπή να αναπτύξει περαιτέρω το δίκτυο των EURCAW, ιδίως για τα είδη που δεν καλύπτονται από την ειδική νομοθεσία, ως αποτελεσματική πλατφόρμα για τη συνεπή και ομοιόμορφη διάδοση τεχνικών πληροφοριών σε όλα τα κράτη μέλη σχετικά με τον τρόπο εφαρμογής της νομοθεσίας της ΕΕ·

43. διαπιστώνει ότι, ως προς την καλή διαβίωση των ζώων, σημαντική επίδραση ασκούν συχνά οι στοχευμένες πρακτικές ατομικής διαχείρισης· καλεί την Επιτροπή να θεσπίσει μια προσέγγιση βάσει αποτελεσμάτων σε μελλοντικά έργα βασισμένη σε επιστημονικά στοιχεία και εμπειρογνωμοσύνη, καθώς και στην ομότιμη ανταλλαγή βέλτιστων πρακτικών μεταξύ αγροτών·

44. υπογραμμίζει τη σημασία της τακτικής επικοινωνίας με εκπροσώπους των εθνικών και περιφερειακών αρχών, οργανώσεις αγροτών και ενδιαφερόμενων μερών, ΜΚΟ, πολίτες και εμπειρογνώμονες σχετικά με παραδείγματα ορθής πρακτικής και αναγκαίες βελτιώσεις στον τομέα της καλής διαβίωσης των ζώων· επισημαίνει ότι, παρά το χαμηλό κόστος, η μεταφορά γνώσεων στον τομέα αυτόν είναι ιδιαίτερα αποδοτική και επομένως πρέπει να τίθεται συχνότερα σε εφαρμογή· χαιρετίζει, στο πλαίσιο αυτό, την ανανέωση από την Επιτροπή της εντολής της πλατφόρμας για την καλή διαβίωση των ζώων· είναι της άποψης ότι η ανταλλαγή ορθών πρακτικών και η μεταφορά γνώσεων θα πρέπει να ενισχυθούν και να διευκολυνθούν περαιτέρω, ώστε τα εμπλεκόμενα μέρη να επιταχύνουν και να απλοποιήσουν την τακτική διαδικασία ανταλλαγής τους, καθώς και να αποθηκεύσουν και να διασφαλίσουν τη ροή πληροφοριών· τονίζει ότι είναι σημαντικό να πραγματοποιούνται παρόμοιες τακτικές ανταλλαγές μεταξύ άλλων και με εκπροσώπους χωρών εκτός ΕΕ που εισάγουν ζώα από την Ένωση·

45. καλεί την Επιτροπή να συνδέσει τις διάφορες στρατηγικές της μέσω κανονισμών σχεδιασμένων ώστε να συνάδουν με την Ευρωπαϊκή Πράσινη Συμφωνία, τη στρατηγική «Από το αγρόκτημα στο πιάτο», τη στρατηγική της ΕΕ σχετικά με τη βιοποικιλότητα με ορίζοντα το 2030 και τις γεωργικές πολιτικές που σχετίζονται με το εμπόριο, τις εμπορικές πρακτικές και την προώθηση· τονίζει ότι η συνέπεια μεταξύ των στρατηγικών αυτών αποτελεί προϋπόθεση για έναν βιώσιμο γεωργικό τομέα· ζητεί την πλήρη εναρμόνιση της αναθεωρημένης νομοθεσίας για την καλή διαβίωση των ζώων με τις προτεραιότητες της Πράσινης Συμφωνίας και της στρατηγικής «Από το αγρόκτημα στο πιάτο», με διεύρυνση του πεδίου εφαρμογής και της ευελιξίας της ώστε να προσαρμοστεί στις τελευταίες επιστημονικές και τεχνολογικές εξελίξεις· καλεί την Επιτροπή να ευθυγραμμίσει την εμπορική πολιτική με τα πρότυπα της ΕΕ για την προστασία και την καλή διαβίωση των ζώων, επαναξιολογώντας τις εμπορικές συμφωνίες με τρίτες χώρες και ενισχύοντας την αμοιβαιότητα στις νέες διμερείς και πολυμερείς εμπορικές συμφωνίες, προκειμένου να δημιουργηθούν ισότιμοι όροι ανταγωνισμού και να αποφευχθεί η υπονόμευση της οικονομικής αποδοτικότητας των δικών της παραγωγών, και να διασφαλιστεί ότι οι χώρες αυτές πληρούν τα πρότυπα της ΕΕ για την καλή διαβίωση των ζώων και την ποιότητα των προϊόντων·

46. καλεί την Επιτροπή να συντονίσει μεταξύ τους τα διάφορα κείμενα που αφορούν την καλή διαβίωση των ζώων, είτε στα εκτροφεία είτε κατά τη μεταφορά ή κατά τη σφαγή τους·

Επισήμανση καλής διαβίωσης των ζώων

47. εκφράζει τη λύπη του για την περιορισμένη οικονομική απόδοση για τους παραγωγούς που συμμετέχουν σε προαιρετικά μέτρα για την αναγνώριση της καλής διαβίωσης των ζώων· σημειώνει, επιπλέον, ότι η επιτυχής επισήμανση της καλής διαβίωσης των ζώων θα είναι δυνατή μόνο με δίκαιη οικονομική απόδοση για το υψηλότερο κόστος που καταβάλλεται και εάν οι δαπάνες και τα πλεονεκτήματα κατανέμονται δίκαια σε όλη την αγροδιατροφική αλυσίδα, εξασφαλίζοντας στους εκτροφείς εύλογο μερίδιο της υψηλότερης τιμής που καταβάλλεται από τον καταναλωτή για την αγορά τροφίμων που συμμορφώνονται με τις ενωσιακές απαιτήσεις επισήμανσης για την καλή διαβίωση των ζώων·

48. καλεί την Επιτροπή να διαπραγματεύεται ρήτρες αμοιβαιότητας σε πολυμερές επίπεδο και σε διμερείς συμφωνίες όσον αφορά τη συμμόρφωση με τα πρότυπα καλής διαβίωσης των ζώων για εισαγόμενα προϊόντα, καθώς και να μεταφέρει έγκυρες πληροφορίες στους καταναλωτές·

49. υπογραμμίζει ότι η θέσπιση οποιασδήποτε επισήμανσης σχετικά με την καλή διαβίωση των ζώων προϋποθέτει, εκ των προτέρων, εναρμονισμένους υποχρεωτικούς κανόνες, που θα καταρτίζονται σε συνεργασία με όλα τα ενδιαφερόμενα μέρη και θα βασίζονται σε σαφείς επιστημονικούς δείκτες μαζί με μεγάλης κλίμακας εκστρατείες προώθησης και εκπαιδευτικές δραστηριότητες για την παροχή πληροφοριών στους Ευρωπαίους καταναλωτές·

50. καλεί επίσης την Επιτροπή να εγγυηθεί την καλή διαβίωση των ζώων στην υπόλοιπη αλυσίδα μεταγενέστερα του παραγωγού και να την ενσωματώσει στις εναρμονισμένες διατάξεις προαιρετικής επισήμανσης·

51. καλεί την Επιτροπή να ξεκινήσει τις εργασίες για ένα ολοκληρωμένο σύστημα επισήμανσης των ζώων της ΕΕ με σκοπό την ανάπτυξη ενός υποχρεωτικού πλαισίου της ΕΕ για την προαιρετική επισήμανση, το οποίο θα πρέπει να καλύπτει όλες τις κτηνοτροφικές εκμεταλλεύσεις αλλά να περιλαμβάνει και να αναγνωρίζει ειδικά χαρακτηριστικά για κάθε είδος, ώστε να περιορίζονται οι κίνδυνοι στρέβλωσης του ανταγωνισμού στην εσωτερική αγορά, αφήνοντας παράλληλα επαρκή περιθώρια για ιδιωτικές πρωτοβουλίες που επενδύουν στην ποικιλότητα των προϊόντων και τηρούν υψηλότερα πρότυπα καλής διαβίωσης των ζώων ως μοχλό στην αγορά·

52. ζητεί από την Επιτροπή να προτείνει ένα εναρμονισμένο και υποχρεωτικό πλαίσιο της ΕΕ με κοινές απαιτήσεις για την προαιρετική επισήμανση της καλής διαβίωσης των ζώων, το οποίο θα βασίζεται σε κανόνες της ΕΕ και θα καλεί τα κράτη μέλη να καταγράφουν τις διάφορες προσεγγίσεις που χρησιμοποιούνται· ζητεί να καταρτιστούν οι προδιαγραφές του πλαισίου σύμφωνα με μια τεχνικά ρεαλιστική και επιστημονικά ορθή προσέγγιση που αντικατοπτρίζει τις μεθόδους παραγωγής σε ολόκληρο τον κύκλο και το εν λόγω πλαίσιο να εξασφαλίζει την επιστροφή της αξίας στους παραγωγούς, ώστε να καθίσταται δυνατή η πρόοδος στην καλή διαβίωση των ζώων με κριτήρια αγοράς· επιμένει ότι το σύστημα επισήμανσης πρέπει να βασίζεται σε σαφή δέσμη τεχνικών αναφορών με προσεκτικά ορισμένη χρήση των όρων και των ισχυρισμών που μπορούν να προβληθούν κατά την εμπορική προώθηση, ώστε να προλαμβάνεται η παραπλάνηση των καταναλωτών και η παράκαμψη της καλής διαβίωσης των ζώων·

53. υπενθυμίζει ότι για λόγους συνοχής τα επεξεργασμένα προϊόντα και τα συστατικά ζωικής προέλευσης ενδέχεται να μπορούν επίσης να επωφελούνται από την εν λόγω επισήμανση· συνιστά το προτεινόμενο σύστημα επισήμανσης της καλής διαβίωσης των ζώων να λαμβάνει υπόψη την αυξανόμενη ζήτηση πληροφοριών από τους καταναλωτές και τους παράλληλους στόχους της στρατηγικής «Από το αγρόκτημα στο πιάτο», όσον αφορά τη βιωσιμότητα και τους προβληματισμούς που αφορούν την υγεία και τη διατροφή, ταυτόχρονα με την καλή διαβίωση των ζώων·

54. καλεί την Επιτροπή να εξετάσει με ακρίβεια τον πιθανό αντίκτυπο, ιδίως στους εκτροφείς, της θέσπισης υποχρεωτικού ενωσιακού πλαισίου με κοινές απαιτήσεις για τις επισημάνσεις, αξιολογώντας διεξοδικά τον αντίκτυπο στο σύνολο των παραγόντων που εμπλέκονται στην αλυσίδα εφοδιασμού τροφίμων, από τους εκτροφείς ως τους καταναλωτές, αξιοποιώντας παράλληλα ιδίως την εμπειρία των δημόσιων συστημάτων επισήμανσης που καθιερώθηκαν τα τελευταία χρόνια σε ορισμένα κράτη μέλη· καλεί την Επιτροπή να αποφύγει τις συγκρούσεις μεταξύ των πιθανών μελλοντικών προγραμμάτων και των υφιστάμενων συστημάτων επισήμανσης, ιδίως όσον αφορά τις υποχρεωτικές απαιτήσεις των ειδικών ανά είδος οδηγιών για την καλή διαβίωση των ζώων· εκφράζει τη λύπη του για τα αποτελέσματα προηγούμενης εκτίμησης επιπτώσεων που διενέργησε η Επιτροπή το 2012, η οποία υποδείκνυε ότι η επισήμανση θα αύξανε το κόστος του κλάδου χωρίς να αυξάνονται απαραιτήτως τα οφέλη·

55. ζητεί από την Επιτροπή να εφαρμόσει μια πολιτική άμυνας της ευρωπαϊκής κτηνοτροφίας απαγορεύοντας την εισαγωγή στην Ευρώπη ζώντων ζώων ή κρέατος που δεν τηρούν τα ευρωπαϊκά πρότυπα για την καλή διαβίωση των ζώων·

o

o o

56. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) Κείμενα που εγκρίθηκαν, P9_TA(2021)0295.

(2) ΕΕ L 221 της 8.8.1998, σ. 23.

(3) ΕΕ L 203 της 3.8.1999, σ. 53.

(4) ΕΕ L 182 της 12.7.2007, σ. 19.

(5) ΕΕ L 10 της 15.1.2009, σ. 7.

(6) ΕΕ L 47 της 18.2.2009, σ. 5.

(7) ΕΕ C 263 της 25.7.2018, σ. 90.

(8) ΕΕ C 345 της 16.10.2020, σ. 28.

(9) Κείμενα που εγκρίθηκαν, P9_TA(2021)0277.

(10) ΕΕ C 86 της 7.3.2019, σ. 173.

(11) Μελέτη που εκπονήθηκε για λογαριασμό της Επιτροπής με τίτλο «Future of EU livestock: How to contribute to a sustainable agricultural sector?» (Το μέλλον του ζωικού κεφαλαίου της ΕΕ: πώς μπορεί να συμβάλει σε έναν βιώσιμο γεωργικό τομέα;), Ιούνιος 2020.

(12) Ευρωπαϊκό παρατηρητήριο αγορών προϊόντων αλιείας και υδατοκαλλιέργειας, The EU fish market: 2015 edition (Η ιχθυαγορά της ΕΕ: έκδοση 2015).

(13) Μελέτη του Ευρωπαϊκού Κοινοβουλίου με τίτλο «End the cage age: Looking for alternatives», (Τέλος στα κλουβιά: αναζητώντας εναλλακτικές), Νοέμβριος 2020.

(14) Μελέτη που εκπονήθηκε για λογαριασμό της Επιτροπής με τίτλο «Future of EU livestock: How to contribute to a sustainable agricultural sector?» (Το μέλλον του ζωικού κεφαλαίου της ΕΕ: πώς μπορεί να συμβάλει σε έναν βιώσιμο γεωργικό τομέα;), Ιούνιος 2020.

(15) Fortun-Lamothe, L., Savietto, D., Gidenne, T., Combes, S., Le Cren, D., Davoust C., Warin, L., Démarche participative pour la conception d’un système d’élevage cunicole socialement accepté, «Colloque Bien-être animal: des valeurs à partager» (Συμμετοχική πρωτοβουλία με σκοπό τον σχεδιασμό ενός κοινωνικά αποδεκτού συστήματος εκτροφής κουνελιών, συμπόσιο «Καλή διαβίωση των ζώων: κοινές αξίες»), Στρασβούργο, 1 και 2 Ιουλίου 2019.

(16) Guingand, N, «Réduire la densité animale en engraissement: quelles conséquences sur l’émission d’odeurs et d’ammoniac?», Journées Recherche Porcine («Μείωση της πυκνότητας εκτροφής κατά τη φάση πάχυνσης: επιδράσεις στις εκλύσεις οσμών και αμμωνίας», Ημερίδες έρευνας σχετικά με τους χοίρους), 39, σ. 43-48, 2007.

(17) Kollenda, E., Baldock, D., Hiller, N., Lorant, A., Assessment of environmental and socio-economic impacts of increased animal welfare standards: transitioning towards cage-free farming in the EU (Αξιολόγηση των περιβαλλοντικών και κοινωνικοοικονομικών επιπτώσεων των αυξημένων προτύπων καλής διαβίωσης των ζώων: μετάβαση στην εκτροφή χωρίς κλωβούς στην ΕΕ), έκθεση για την πολιτική από το Ινστιτούτο Ευρωπαϊκής Πολιτικής Περιβάλλοντος, Βρυξέλλες και Λονδίνο, Οκτώβριος 2020.

(18) Βλ. τα συμπεράσματα του Συμβουλίου της 5ης Οκτωβρίου 2021 σχετικά με την κρίση στον τομέα του χοιρείου κρέατος και το σχέδιο έκθεσης της Επιτροπής σχετικά με τον έλεγχο που διενεργήθηκε στη Δανία από τις 9 έως τις 13 Οκτωβρίου 2017 προκειμένου να αξιολογηθούν οι δραστηριότητες των κρατών μελών για την πρόληψη της δαγκώματος της ουράς και την αποφυγή της συστηματικής κοπής της ουράς των χοίρων.

(19) Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα (ΕΕ L 95 της 7.4.2017, σ. 1).